Guillaume de Jerphanion, SJ, rămâne vestit pentru studiile sale de arheologie și de pictură rupestră din Cappadocia. Marcel Viller, SJ, după ce a predat patristică la Orientale, a devenit unul dintre fondatorii monumentalului „Dictionnaire de Spiritualité”. Irenée Hausherrr, ale cărui cărți se vând și astăzi de parcă ar fi fost scrise ieri (cum este de altfel și cazul lucrărilor lui Juan Mateos), după părerea succesorului său la catedră, Cardinalul Tomáš Špidlík, SJ (el însuși faimos cercetător al teologiei spirituale ruse), Haussher a pus bazele studiului spiritualității Orientale. Juan Mateos, S.J., pe urmele lui Anton Baumstark (1872-1948), este considerat de către R.F. Taft, SJ și G. Winkler, ca fondatorul la Orientale al “Școlii Mateos de Liturgică comparată”. Printre altele, părintele Mateos era un foarte bun cunoscător al limbii române, și a fost de altfel destinat muncii în România, unde nu a mai putut ajunge datorită instalării comunismului. Profesorul Georg Hofmann a fost un expert german în istoria bisericii, care a avut un rol deosebit în editarea actelor Conciliului de la Florența. Orientale a beneficiat de pe urma unei întregi generații de liturgiști, printre care îi amintim pe Miguel Arranz, SJ (1930-2008) și mai sus menționatul Robert F. Taft (1932-2018). Samir Khalil Samir, SJ a avut o contribuție importantă la cunoașterea patrimoniului grandios al literaturii arabo-creștine și l-a cunoscut îndeaproape pe Andrei Scrima. Gustav Wetter, SJ a fost o autoritate mondială în studiul marxismului. Placid J. Podipara, C.M.I, a fost un mare expert cu privire la grupul creștinilor așa ziși ai Sfântului Apostol Toma.